མཆིམས་བློ་བཟང་གྲགས་པ་དང་གང་ཟག་གཅིག་མིན་པ་ནི།བཅོམ་ལྡན་པ་དགུང་ལོ་སོ་དྲུག་ཕྱི་ལོ་༡༢༦༢ལོར་སྣར་ཐང་དུ་གདན་འདྲེན་ཞུ་མཁན་གྱི་གྲས་སུ་མཁས་པ་འཇམ་པའི་དབྱངས་ཡོད་པ་གོང་དུ་བརྗོད་ཟིན་པ་ལྟར་དང་།འགྲོ་མགོན་འཕགས་པ་དགུང་ལོ་སོ་གསུམ་པ་སོག་ཡུལ་དུ་ཐེངས་གཉིས་པ་ཕེབས་དུས་ཕྱི་ལོ་༡༢༦༧ལོ་ཡིན་པ་དང་སྐབས་དེར་མཁས་པ་འཇམ་པའི་དབྱངས་ལྷན་དུ་ཡོད་ན།མཆིམས་བློ་བཟང་གྲགས་པ་ཕྱི་ལོ་༡༢༩༩ལོར་འཁྲུངས་པ་ཡིན་པས་དེ་གཉིས་གང་ཟག་གཅིག་ཡིན་པར་བཤད་པ་དེ་ནོར་བའོ།།གཞན་མཆིམས་བློ་བཟང་གྲགས་པས་མཛད་པའི་མཛོད་འགྲེལ་གྱི་མཚན་ལ་ལེགས་བཤད་རྒྱ་མཚོ་ཞེས་དང་མཆིམས་མཛོད་ཆུང་བར་གྲགས་པ་དེ་ཡིན་ལ།མཁས་པ་འཇམ་པའི་དབྱངས་ཀྱི་མཛོད་འགྲེལ་གྱི་མཚན་ལ་མངོན་པའི་རྒྱན་ཞེས་ཡོད་ན་བརྩམས་པའི་བསྟན་བཅོས་ཀྱི་ཆ་ནས་ཀྱང་དེ་གཉིས་གང་ཟག་གཅིག་མིན་པར་གསལ་ལོ།།འདི་དག་གིས་མཁས་པ་འཇམ་པའི་དབྱངས་ཉིད་མཆིམས་ནམ་མཁའ་གྲགས་དང་མཆིམས་བློ་བཟང་གྲགས་པ་གང་རུང་དང་གང་ཟག་གཅིག་ཏུ་སྨྲ་བ་ནི་ནོར་བར་ཤེས་སོ།།